Storbeslag i Asker: Ammunisjon og våpen båret ut
– Vi har ikke fått oversikt over akkurat hva som er funnet, men det er snakk om mye ammunisjon og flere våpen, både uregistrerte og registrerte, sier politiinspektør Kjersti Lauvsnes i Oslo politidistrikt til VG. Gjennom hele onsdagen jobbet både personell fra Forsvaret og krimteknikere fra politiet med å bære ut beslagene fra huset. Ifølge VGs fotograf på stedet har de båret ut omtrent 15 våpenesker i ulik størrelse, i tillegg til fire-fem paller med ammunisjon. Se bildespesial øverst i saken! Fordi politiet har ransaket huset og gjort en rekke beslag, er mannen nå løslatt. Han er fortsatt mistenkt for ulovlig besittelse av våpen, og har formell status som siktet. Noen timer før aksjonen i Asker mandag kveld, slo politiet til mot en leilighet i Bamble i Telemark. Der fant de store mengder våpen og en mann i 70-årene ble pågrepet. Det var informasjon fra Forsvaret som gjorde at politiet slo til, og denne aksjonen førte dem videre til huset i Asker. På spørsmål fra Forsvarets forum om det er grunn til å tro at noen av våpnene i Bamble stammer fra Forsvaret, svarer påtaleleder Kjell Johan Abrahamsen i Sør-Øst politidistrikt følgende: – Jeg skal være litt forsiktig med å si noe om det. Det er et større antall våpen. Når det gjelder omfang og eventuelle andre ting, er det litt tidlig å si. Tilknytning til Forsvaret må vi eventuelt komme tilbake til. For halvannen uke siden fortalte VG historien om politiadvokat Peter Ristan som i skjul bygget opp en av Norges største ulovlige våpensamlinger. Les også: Politidirektoratet ignorerte våpen-anbefalinger i seks år Les også: Fant «destruert» maskinpistol på politiadvokatens våpenlager
Her blir store kasser med ammunisjon og en rekke våpen båret ut av huset, hvor en mann i 60-årene ble pågrepet mandag kveld.